정조 6년
工曹參議李澤徵疏曰。伏以。臣以人則至庸陋也。以才則至空疎也。以地處則至寒素至疎逖也。四十年冒玷從班。數三次濫叨郡紱。俱是臣涯分之外。以是戒存知足。跧伏畎畝。一切世念。冷若死灰。近又景迫桑楡。精力耗渴。而何幸須臾無死。向始昵近耿光於新化淸明之際。此非夢寐所期。志願便已滿足。雖令臣卽日就溘。寧有一分餘恨。顧臣言責之職。辜負實深。而反蒙不世寵渥。有隕自天。憫老憐屈之敎。靄然若慈父之眷迷子。而特除亞諫之旨。陞擬僉樞之命。一時洊下。榮動闕中。無何而又叨見職。居然驟躋於下大夫之列矣。臣是何人。乃敢誤此異恩於天地日月之下哉。臣旣失父母。又無兄弟。而白首所遭逢者。惟聖明而已。感惶悸恐。忽不知身是己有。早晩一死於國。寸心如丹。而第水部閑局。了無職務可言。三朔虛縻。不過數次差祭。雖欲殫竭魯鈍。圖報萬一。其奈徒費常祿。無地自效。何哉。臣雖無目下疾病。已是衰骸短景。及此時歸省丘壟。仍死故山。安得無一念耿耿。而只是恩入骨髓。山海莫量。爲宗社顒祝之誠。又復日夕憧憧。有不忍遽訣明時。遂未免徊徨旅邸。臣之情事。其亦窮且悲矣。不幸一旱亘月。三農愆期。蹉過十日。已是六月初庚。而四野無靑。八路焦遑。嗚呼。上自國家。下至搢紳。何莫非野人所養。而大本將蹶。憂虞溢目。宵旰之慮。安得不如渴。而乙丙之枕。顧何暇安逸乎。日昨桑林躬禱之命。卽下於淸禁坐齋之餘。臣亦陪扈班行。隨到壇所。而終日不脫衮冕。至諴如一。又下十行絲綸。自責叮嚀。臣親暏奉覽。感淚先零。凡在齋沐之列者。夫孰不感殿下對越之誠。冀上天降鑑之效哉。況於回鸞之路。露坐臨御於通衢赫日之下。疎釋罪囚。惠澤旁流。臣等益仰聖上隨事盡誠靡不用極之至意。而果然纔還法宮。一霈隨之。此是雩壇香烟方寸上格之致。聽卑感應之理。於斯昭昭。臣誠喜不自勝。露立雨中。而但伏念一陳驟霈。難保其四遠均霑。況又旋卽開霽。赩曦杲杲。雖或有暫時蘇枯之功。而無異於焦釜乍沃之害。方今川源皆涸。土壤如石。快得三兩日沾潤滂沱。幾有漲滿懷襄之慮。然後高燥龜折之處。庶可一齊生水。而如是之際。節序漸晩。言念民事。慮無不到。以殿下仁聖之資。宜無獲戾神明。致此災異之理。抑或有域內冤鬱之氣。有足以上干天和邪。臣伏讀求言之敎曰。予雖求言。而已知言之不至也。何者。昨冬求言之後。竊意遐邇忠讜之論。由此而得聞矣。無何。因臺啓之遽發。便歸湮廢之科。訑訑之色。遂拒人於千里。大凡今日之俗。以無言爲幸。以有言爲虞。故不惟不自言。所以惡人之言者如彼矣。予以是知言之不至也。伊時發啓之諫臣。卽臣也。臣於是惶蹙隕越。自不覺汗流沾背。若論杜言之罪。臣何以倖免鈇鉞於綸綍之下。而至若臣之本意。亦豈眞惡於忠言讜論而然哉。誠恐瑣屑雜陳。妄干堂陛之嚴。收歛愚氓漸滋駭痛之習而已。斷斷苦心。亶在於區別禁斷克淸進言之路。而今於聖敎之下。直欲鑽地以入。顧何敢章皇辨暴。有若分疏之爲哉。臣旣情踪不安。見方縮伏俟譴。何敢以芻蕘卑陋之言。妄欲仰塞明旨。而第臣自量筋力。旣無奔走效勞之望。差待涼生。勢將歸死田里。値此求助之機。而又無一言報國。則不但自欺臣心。亦將何所自慰而瞑目於九地之下哉。噫。災不虛生。必有所召。凡爲人臣之通天罪惡。孰有過於亂逆不道。自殿下御極之初。妖腰亂領。次第就戮。先朝喬木之家。太半入於芟刈斬伐。世道罔有紀極。餘憂至今未已。殿下之一以鎭安爲務。事到而輒用寬典者。固是聖德河海之量。臣雖愚迷。亦豈不仰惴盛意乎。雖然此皆自干天誅而赫然天討之也。非殿下私惡其人而用刑於三尺之外也。在聖德固無一毫所損。若其寬恕云云。只就脅從枝葉上言耳。凡係巨魁大慝。決非今日北面之臣所可共戴一天者。其神人同憤之心。奚啻若千古桑弘羊之比。而訖今不誅。一任其偃息覆載。惟彼禍滛之天。安得不慳閟霈澤。而一朝渙發。遂有數千里乃雨之慶邪。臣職異臺官。姑不敢歷擧其名。而臣之區區愚見。斷不外是。此豈非殿下惕然驚懼廓揮乾斷之處乎。嗚呼。殿下臨御六載。漸近不惑之年。而訖玆儲位空虛。朝野顒望。一自昨春以後。其所以拘忌愼重之方。何所不知。而大凡藏刑二字。固非典禮所載。此不過隨事盡誠靡極不擧之意也。然刑推之藏猶難。況竝與笞棍而藏之乎。數朔之藏猶難。況延至兩年之久乎。道之不從者。齊之以刑。自是古昔皇王制治之具。而矧今世級日下。人心日危。常漢賤卒而凌辱士夫者有之。輿儓吏隷而詬罵官長者有之。橫濫自恣。擧皆犯分凌上。近日變怪之京鄕迭發。向來廣民之闕門作挐。莫不職由於國無刑章之致。且伏聞豪悍强禦之徒。輒皆攘臂大談曰。及此時不辱兩班。而更待何日云。此亦有關於國家之名分紀綱。嗚呼。紀綱隳壞。則國不得爲國。名分凌夷。則人不得爲人。此習漸長。視作常事。則其爲末流之弊。將何所矯革禁戢乎。方伯守宰。莫敢措手。其勢不得不姑用末減之典。捉囚未幾。略施編配。而其主客俱困之害。眞如曩日筵臣陳白之言。曾未準限。而又有如今番疏放之擧。揆以此輩悖習。宜乎揚揚雀躍。顧安有照律懲治。使之畏怯自新之意乎。此若有害於謹愼之道。則雖宜置重辟者。固當一例久囚。以待其時。向日畿湖儒獄之例用刑訊。近來關東繡衣之多施棍治。又何爲而此藏彼否。斑駁若是也。殿下固當區別下令。稍開懲惡之路。事係目下急務。恐不可仍因延拖。以貽中外無窮之弊也。嗚呼。宮闈深嚴之事。固非外臣所可語到。而臣於春間臺職時。忝登賓筵。親聽大臣問候之言。則先候大朝。次及兩殿而止矣。臣俯伏驚疑。私竊自語於心曰。坤殿問候。大臣必無忘置之理。而今忽遺漏者。何也。或者前有筵敎。而因爲寢却耶。設有筵敎。而此在臣隣。極言力爭之事。毋或爭之不得。而有此奉承聖意者耶。如是商量。而至今未得其說者久矣。噫。中壼之尊。是臣民之國母。而平日供御凡節。一遵常制。而何獨於問候常節。忽地廢却而不行乎。若然則是有君父而無國母也。若是而其可曰盡臣子之禮節乎。臣實不能無憾於天地之大。而中夜訝菀。或至於繞壁流涕。如臣疎賤。乃敢語及於此。自知僭妄。死罪死罪。或蒙聖慈恕其愚而察其衷也耶。奎章閣之設。實是殿下模倣前代之美規。敬奉列聖御製。寶墨煇煌。而見方閣巨濟濟。儀節俱備。抄啓林林。勸課日勤。不時召接。極盡友臣之道。臣雖未登其筵。而奉覽稧屛圖繪。亦可見際會昭融之樂。其事體之尊嚴。有浮於玉署經筵。而至於閣臣之就理者。不處囹圄。抄啓之出外者。乘馹傳廚。聖意之重是閣待其臣。容有其極。而竊怪閣臣登對。初不關由喉院。又不頒布朝紙。伏未知晝日頻接。有妨於續續領令。而因成自內玩愒之規邪。此則有大不然者。若以此成規而傳之來後。則是閣。卽殿下之私閣。而非國中共公之閣也。是臣。卽殿下之私臣。而非朝廷隣哉之臣也。旣重其事面。而反輕其體貌者。何也。設令閣臣。方帶喉舌之任。而只令兼史入侍。終不如傳敎政院。備盡筵體。使在外諸臣曉然知誰某入對。而登諸小報之爲正正堂堂也。且伏念淸嚴近密之地。初非財貨經紀之所。殿下苟欲與閣臣。宣醞豐餉。則滿城之府庫充積。無非殿下可用之財。雖日日命入。無所不可。何必以賤陋之物。累汚此淸肅之地乎。若果眞有是事。牢不可破。則大欠閣體。慮在來後。伏願殿下。謹畏於設施之初。而以存省弊長遠之圖焉。翰林。卽有國之良史。凡人主之一言一動。左右史無不記之。遂成他日金匱石室之藏。其爲事體之重。尤當如何。而一向畀之於鄕曲湔劣之手者。此豈尊藝苑重史筆之道哉。固知聖意因循。亶在遴選之難其人。而顧今才彦林立之時。亦豈無可當此任之人哉。伏乞殿下。下詢大臣。克擧新薦。俾存史法。毋致遲延。則此亦未必非振刷之一端也。噫。殿下之仁聖明睿。無物不覆。無事不燭。固不待於臣隣之仰贊協輔。而第念都兪吁咈。其亦盛世美事。殿下曰是。而群臣曰非。殿下曰可。而群臣曰否。如是爭難於殿陛之上。然後君臣各得其當。庶務方可熙績。而竊觀殿下有敎。而絶未聞筵席逆耳之論。殿下設禁。而又未聞請開言路之啓。臣恐若此不已。而一例順旨。轉輾成習。則幾何不至於惟其言而莫予違乎。更乞殿下。毋或自聖。而益勉爲聖之道。毋恃睿學。而益篤進學之工。陶鑄三代之治。丕變一世之俗。則臣雖老退丘壑。豈不與街童巷叟。鼓舜歌詠於一縷未泯之前乎。至若民産之匱竭。綱維之解弛。奢侈之成風。躁競之成習。守令之貪饕。臺閣之媕婀。已於殿下責躬之敎。竭論無餘。而殆若親幸溝洫。臨視蔀屋。盡出世熊。曲暢物情。臣不敢一一條陳。自歸煩瀆之科。便同將死哀嗚之鳥。披露肝膽。言不知裁。倘蒙特垂憐察。不以人廢言。則此豈臣一身之幸。或不能無補於世敎之萬一。惟殿下財幸焉。臣無任激切屛營祈懇之至。省疏具悉。所陳諸條。或有不然者。而應旨陳疏。當留意。爾其勿辭察職。